Նոր կործանիչը խմբաքանակով արտադրվող աշխարհում առաջին գերձայնային կործանիչն էր։ Ճի՛շտ է, Մեծ վարպետն իր այս գործը համարում էր ժամանակավոր տեսակ, սակայն «ՄիԳ-19»-ը ուներ գերազանց տվյալներ, որոնց շնորհիվ կատարվել են ժամանակի համար բացառիկ գիտական փորձարկումներ։ «ՄիԳ-19»-ը նետաձև թևերի շարքի վերջին գործը եղավ։ Կործանիչն արտադրվել է համեմատաբար փոքր խմբաքանակով, սակայն արտահանվել է և մասնակցել զինված ընդհարումների։ «ՄիԳ-19»-ը լայնորեն կիրառվել է ՀՕՊ համակարգում խորհրդային սահմանախախտ թռչող սարքերի խոցման նպատակով։ Միկոյանական այս կործանիչը ևս, ցավոք, ունեցել է դավաճան օդաչուներ։ Կրկին աչքի ընկան կորեացիները, չնայած նրան, որ 1983թ-ին «ՄիԳ-19»-ը վաղուց արդեն կործանիչաշինության գագաթը չէր, այնուամենայնիվ կապիտան Լի Ունպխենին հարավում դիմավորեցին գրկաբաց և գրպանաբաց։